Il-Kunsill jilqa' l-eżitu tal-Laqgħa tal-Mexxejja tal-UE u l-ASEAN fi Brussell fid-19 ta' Ottubru 2018. L-Unjoni Ewropea għandha interess strateġiku ġenwin fit-tisħiħ tar-relazzjoni tagħha mal-Assoċjazzjoni tan-Nazzjonijiet tax-Xlokk tal-Asja (ASEAN). Il-Kunsill huwa determinat li japprofondixxi r-relazzjonijiet fl-2019 u jissottolinja l-appoġġ tiegħu għall-integrazzjoni reġjonali tal-ASEAN. Il-Kunsill jistenna b'interess it-titjib tar-relazzjonijiet bejn l-UE u l-ASEAN għal sħubija strateġika meta dan jintlaħaq qbil dwaru b'mod reċiproku. L-UE u l-ASEAN huma marbutin flimkien permezz ta' interessi komuni fit-tisħiħ tal-ordni internazzjonali bbażat fuq ir-regoli u f'multilateraliżmu effettiv. Il-Kunsill jissottolinja l-importanza tal-promozzjoni ta' rabtiet kummerċjali u ta' investiment eqreb mal-ASEAN. Filwaqt li jfakkar fl-impenn tiegħu għall-kooperazzjoni msaħħa għas-sigurtà fl-Asja u magħha, itenni wkoll l-offerta tiegħu li jikkontribwixxi b'mod sostanzjali f'fora marbuta mal-politika u s-sigurtà/difiża mmexxija mill-ASEAN, inkluż il-Forum Reġjonali tal-ASEAN, is-Summit tal-Asja tal-Lvant u l-Laqgħa tal-Ministri għad-Difiża tal-ASEAN Plus. Huwa determinat li jmexxi 'l quddiem il-kooperazzjoni ta' benefiċċju reċiproku dwar il-konnettività f'konformità mal-istrateġija tal-UE dwar il-konnessjoni bejn l-Ewropa u l-Asja. Kemm l-UE kif ukoll l-ASEAN iridu jaħdmu flimkien biex imexxu r-relazzjoni lejn il-livell strateġiku bil-ħsieb li jippromwovu l-interessi komuni qawwija tagħna. Għaldaqstant, illum il-Kunsill jistenna b'interess is-suċċess tal-Laqgħa Ministerjali UE-ASEAN b'aġenda ambizzjuża, inkluż it-tisħiħ tar-relazzjonijiet reċiproċi tagħna, il-promozzjoni tal-konnettività UE-ASEAN, it-tisħiħ tal-kooperazzjoni politika u ta' sigurtà, l-indirizzar tat-tibdil fil-klima u l-ambjent, il-protezzjoni tad-drittijiet tal-bniedem u l-libertajiet fundamentali, u diskussjoni kostruttiva tal-isfidi ewlenin li qed jiffaċċaw l-Ewropa, ix-Xlokk tal-Asja u d-dinja. Laqgħa ministerjali UE-ASEAN, 21/01/2019 Relazzjonijiet UE-ASEAN, skeda informattiva Il-mexxejja tal-UE u l-ASEAN kellhom laqgħa ta' livell għoli biex tissaħħaħ il-kooperazzjoni 19 ta' Ottubru 2018 Ara l-paġna tal-laqgħa